發光山
作者：孔武仲
朝代：宋

paragraphs: 摇摇春霜草頭白，冰如龍蛇當轍迹。
天開日麗非偶然，昨夜滿山明月色。
憶昨北走關山中，下坂還登百千尺。
狂風虛霰何可當，破碎貂狐作巾幘。
今朝驛道千里平，而况六幙俱空明。
昔何艱險此何易，付予榮枯豈天意。
人心既好馬亦驕，騰韁齧轡鳴蕭蕭。
我今亦復歌且謡，惠相好者同遊遨。
相與馳君之樂郊，從此不嗟衝涉勞。